text: Politisk uenighed sætter foderfabrik på pinebænken
  06 januar 2014 kl. 11.15
  SF trodser flertal og sender beslutning om foderfabriks overlevelse i Jelling til afgørelse i byrådet. Fabrikken skal holde lukket indtil da.
  Direktør Jens Legarth må stadig ikke producere svinefoder på sin fabrik.
  Det har Miljø- og Naturudvalget besluttet på et møde mandag formiddag.
  Der var ellers flertal i udvalget for at give foderfabrikken en frist på 4 måneder til at løse sine problemer med lugtgener.
  Tre venstremedlemmer og et medlem fra DF ville forlænge fabrikkens miljøtilladelse.
  Men de sidste tre ud af udvalgets syv medlemmer var imod. SF har sendt beslutningen til afstemning i byrådet d. 22. januar.
  Jens Legarth er frustreret over, at der ikke er kommet nogen afgørelse:
  -Det har da store økonomiske konsekvenser. Der er ikke mange, der kan holde til ikke at producere og samtidig have alle omkostningerne, fortæller han til TV SYD.
  Han er nu ved at danne sig et overblik over, hvor dyrt det bliver for fabrikken. Men han frygter for fremtiden, hvis der ikke kommer en beslutning d. 22. januar.
  Mere optimistisk er Peder Hummelmose (V), der er medlem af Miljø- og Naturudvalget. Han regner med, at byrådet stemmer forslaget igennem:
  - For de borgerlige har jo også flertal i byrådet, siger Peder Hummelmose til TV SYD.
  